ทำบุญด้วยไข่ ช่วยผู้ประสบภัยโควิดฯ เจ้าของร้านใจดี แจก 5 พันฟอง 
เจ้าของร้านใจดีที่ อ.แม่สอด แจกไข่ ทำบุญช่วงที่ประชาชนกำลังลำบากจากไวรัสโควิด-19 ไม่ถึง 5 นาที ไข่ไก่ 5 พันฟองหมดเกลี้ยง ส่วนที่พิษณุโลกคนแห่ซื้อไข่ไปตุน แม้ราคาเพิ่มแผงละ 20-30 บาทก็ไม่เกี่ยงเวลา 12.00 น. วันที่ 23 มี.ค. ที่ร้านไพรัชการค้า เลขที่ 17/7-17/9 ถนนบ้านทุ่ง เขตเทศบาลนครแม่สอด อ.แม่สอด จ.ตาก มีประชาชนจำนวนมากทั้งผู้สูงอายุ สตรี และเด็ก ไปรับแจกไข่ไก่ ครอบครัวละ 1 แผง (30 ฟอง) หากมาคนเดียว 15 ฟอง ปรากฏว่าไข่ไก่ 5000 ฟอง ใช้เวลาเพียง 5 นาที ประชาชนต่างเฮโลรับแจกไปจนหมดเกลี้ยงเจ้าของร้านไพรัชการค้า ซึ่งไม่ประสงค์ออกนาม บอกว่า วันนี้ไม่เป็นวันอะไรพิเศษเพียงแค่อยากทำบุญ เมื่อเรามีเราต้องแบ่งปัน เห็นว่าช่วงนี้ประชาชนลำบาก ร้านปิดโรงงานปิดเพราะไวรัสโควิด-19 ทำให้บางคนไม่มีเงินใช้จ่าย จึงคิดว่านำไข่ที่จำหน่ายแบ่งมาแจกจ่ายให้กับคนยากคนจน ได้บุญได้กุศล ตอนแรกจะแจกเพียง 3000 ฟอง แต่เมื่อมีคนมามากเลยเพิ่มเป็น 5000 ฟองขณะเดียวกันที่ จ.พิษณุโลก ที่ร้านจำหน่ายไข่ไก่-ไข่เป็ด ริมทางรถไฟ เลขที่ 112/12 ถ.เอกาทศรถ ต.ในเมือง อ.เมืองพิษณุโลก ซึ่งเป็นร้านจำหน่ายไข่รายใหญ่ วันนี้ยังมีลูกค้ามาซื้อกันอย่างต่อเนื่อง ถึงแม้ว่าราคาของไข่ไก่จากฟาร์มจะมีการปรับตัวสูงขึ้นทุกเบอร์ เฉลี่ยแผงละ 20-30 บาท เนื่องจากในช่วง 2-3 วันมานี้ ประชาชนชาวพิษณุโลก เริ่มตื่นตัวกับกระแสโควิด-19 มีการกักตุนสินค้าโดยเฉพาะไข่ไก่ ที่ออกมาซื้อเฉลี่ยกันคนละ 2-10 แผง จากเดิมประชาชนทั่วไปจะซื้อไข่ทีละ 10 ฟอง ทำให้ตอนนี้ไข่ไก่จากฟาร์มเริ่มขาดตลาด โดยเฉพาะไข่ไก่เบอร์ 0 ไม่มีวางจำหน่ายแล้วนางสาวประภัสสร คำบุญเรือง อายุ 37 ปี เจ้าของร้านเปิดเผยว่า ช่วงสองสามวันที่ผ่านมา การซื้อ-ขายไข่ไก่คึกคัก ถึงแม้ว่าราคาต้นทุนจากฟาร์มจะปรับตัวสูงขึ้นทุกเบอร์ เฉลี่ยแผงละ 20-30 บาท ก็ตาม ทำให้ตอนนี้ประสบกับปัญหาไข่ไก่ขาดตลาด ฟาร์มที่ จ.อุตรดิตถ์ ซึ่งตนรับไข่มาขายเริ่มไม่มีไข่ส่งให้ โดยเฉพาะไข่ไก่เบอร์ 0 ที่เป็นเบอร์ใหญ่สุดขาดตลาดแล้ว ไม่มีวางจำหน่ายแล้ว และราคาไข่ไก่ ปรับตัวสูงขึ้น เบอร์ 0 ที่เป็นไข่เบอร์ใหญ่สุดไม่มีวางจำหน่าย ส่วนไข่ไก่เบอร์ 1 ราคาต้นทุนจากฟาร์มเดิมแผงละ 78 บาท ตอนนี้ปรับตัวขึ้นเป็นแผงละ 102 บาท เบอร์ 2 จากเดิม แผงละ 75 บาท ปรับตัวขึ้นเป็นแผงละ 99 บาท ส่วนไข่คละไซส์ จากแผงละ 69 บาท ปรับเป็นแผงละ 96 บาทคนซื้อยังคงรับได้ถึงแม้จะบ่นว่าไข่แพงแต่ก็ยังซื้อ และกำลังการซื้อก็เพิ่มขึ้น จากเดิมลูกค้าจะซื้อทีละ 10 ฟอง ถึง 1 แผง ต่อราย แต่ช่วง 2 - 3 วันนี้ ซื้อ 2 แผงขึ้นไปจนถึง 10 แผงเลยก็มี ส่วนหนึ่งเชื่อว่าน่าจะเกิดจากการตื่นตัวเรื่อง โควิด-19 ทำให้ประชาชนเริ่มกักตุนสินค้าโดยเฉพาะไข่ไก่ ส่วนราคาไข่เป็ด ไข่เค็ม ไข่เยี่ยวม้า ยังคงขายในราคาเดิม ยังไม่มีการปรับราคาขึ้นแต่อย่างใด เชื่อว่าในอีก 1 สัปดาห์ หากไข่ไก่ขาดตลาด คาดว่าราคาไข่เป็ด หรือไข่เค็ม ไข่เยี่ยวม้าราคาก็คงเพิ่มขึ้นไปด้วยเช่นกัน
เจ้าของร้านใจดีที่อ.แม่สอดแจกไข่ทำบุญช่วงที่ประชาชนกำลังลำบากจากไวรัสโควิด-19 ไม่ถึง 5 นาที ไข่ไก่5พันฟองหมดเกลี้ยง ส่วนที่พิษณุโลกคนแห่ซื้อไข่ไปตุน แม้ราคาเพิ่มแผงละ 20-30บาทก็ไม่เกี่ยง 
ไข่ไก่ขาดตลาด,ตุนไข่ไก่,แจกไข่ไก่,ข่าวทั่วไป